L’Udin al continue a pierdi fûr cjase e a mostrâsi une scuadre flape, che no rive a fâ zûc (in cjase o fûr al è compagn), che no rive a tirâ in puarte e che pal moment i siei pont ju concuiste dome in Friûl. Dôs setemanis di polse – ven a dî di lavôr cence il stress di une partide di campionât daûr di chê altre – no àn puartât nissun mudament sostanziâl, cemût che si à viodût sabide a Milan.
Cuintri di un Milan che nol jere alc e ce, massime in difese, la scuadre di Guidolin e à pierdût, no à zuiât, e à fat sossedâ e ancje cuant che e à cjapât cualchi iniziative lu à fat in maniere prevedibile e pôc incisive. Dute une altre partide rispiet a chê dal an passât al Meazza.
Tal prin timp la partide e fâs vignî voie di lâ a durmî adore. Milan e Udin a somein fâ a gare a cui che al è piês. Magari cussì no, cun dut des declarazions fatis di Guidolin ae vilie de gare in cont di une scuadre ardide e mutivade, l’Udin cuntune ponte sole al somee in stât di vinci dome chê competizion virtuâl. Il Milan al masane alc che al somee un zûc, l’Udin nol patìs in difese ma nol mostre di vê voie di fâ mâl, fale che cuntun pâr di scats di Basta.
Cui che al è daûr a indurmidîsi al ven sveât dopo 22 minût in graciis dal biel gol di Birsa. Plui che une svearine, al è un patafon, ma dome pai tifôs. I zuiadôrs blancs e neris no si sustin masse e la lôr reazion si stente a viodile. Soredut, fintremai ae polse, no si viôt nancje un tîr in puarte.
Tal secont timp la muse de scuadre furlane no mostre nissun mudament. Sul plan tatic alc al cambie cu la jentrade in cjamp di Muriel al puest di Basta, intant che finalmentri Di Natale al prove a tirâ in puarte. E rive une seconde ocasion, forsit la prime degne di chest non: ancjemò Di Natale, cuntune punizion. Al vignarès di dî: ancjemò une punizion.
Nuie ce fâ. L’Udin al da plui intensitât aes sôs iniziativis, ma no rive a fâ mâl al Milan e anzit al riscje alc daûr là che Kelava i met un blec. La situazion no cambie nancje cu la jentrade di Zielinski e Ranegie.
Si pues ancje pierdi cul Milan. Però al è un però: anzit, a nd è almancul trê. Chê di Allegri no je une scuadre invincibile, l’Udin e somee patî alc di plui che un sempliç “mâl di trasfierte” e a fuarce di pensâ di rivâ ae cuote cuarante e ancje chê e somee slontanâsi.
La prossime pontade e sarà cuintri de Rome, scuadre prime in classifiche, biele di viodi e buine di zuiâ in dutis lis ocasions. Al covente un mudament positîf tal Udin: sperìn che al rivi tal zûc e tal caratar propit in cheste ocasion. Dome a chestis cundizions si pues mantignî la tradizion che e puarte l’Udin in cjase a tignî bot cun ducj i aversaris, ancje cun chel miôr (che par chest al somee chel piês).
fur_Latn fur_Latn fur_Latn fur_Latn fur_Latn fur_Latn fur_Latn fur_Latn